Document ID: /fineweb-2-swissfilter-quality_10-filterrobots/filtered/02818.jsonl.gz/169

Hrvatska katolička misija Zug / Misijsko Vijeće Pfäffikon obilježilo je u nedjelju, 13.ožujka 2011., 15. godišnjicu prve svete mise na hrvatskom jeziku u Pfäffikonu za hrvatske vjernike u dijelu kantona Schwyz – Ausserschwyz.
Uvođenje svete mise na tom prostoru bilo je od velike važnosti za opstojnost tek osnovane Hrvatske katoličke misije Zug kojoj su po odredbi Hrvatske biskupske konferencije i biskupske konferencije Švicarske od 1.siječnja 1995. godine za pastoralno djelovanje dodijeljena tri kantona: Zug, Schwyz i Uri.
Za hrvatske katoličke vjernike na tom području je to bio znak da ih se nije htjelo ostaviti negdje daleko u kutku, po strani i prepustiti sebi samima. To je bio znak da ih se prihvaća kao punopravne članove novoosnovane Misije Zug i da im se pruža sva pažnja, briga i rad na vjerskom, kulturnom, društvenom i nacionalnom području. Kad je uvedena prva sveta misa u Pfäffikonu na tom je području bilo oko 160 adresa (obitelji) hrvatskih katoličkih vjernika ili oko 650 članova novoosnovane Misije.
U ovih 15. godina mnogo se toga događalo i u mnogočemu izmijenilo život, rad i sliku hrvatskih ljudi na ovom području. Rad na vjerskom, kulturnom, društvenom, socijalnom i nacionalnom području je bio vrlo dinamičan, bogat, koristan i plodonosan. Kroz takav rad stvaralo se zajedništvo i utvrđivao identitet hrvatskog čovjeka na ovim prostorima koji je postao vrlo prepoznatljiv i našim domaćinima. Zahvljujući dobroj suradnji, Švicarci nas sada bolje poznaju i cijene kao narod vjere, kulture, uljudbe, spremnog za suživot i suradnju. S mnogih strana iz švicarskih krugova nižih i viših dobivamo dobre ocjene i pohvale što nam je svima na ponos i čast.
O svemu tome govorio je Fra Rade poslije svete mise, a na početku zajedničkog druženja u velikoj župnoj dvorani. U svom govoru Fra Rade je naveo i nekoliko zanimljivih statističkih podataka o radu Misije, broju krštenja, prvopričesnika, krizmanika i vjenčanja na ovom području, te organiziranim priredbama i gostovanjima poznatih hrvatskih estradnih umjetnika. U svom govoru Fra Rade je napomenuo da su i prva dva CROMIN-a organizirana upravo ovdje, u Pfäffikon-u i da svega toga ne bi bilo, bez potpore, zalaganja, te neumornog i nesebičnog rada članova Misijskog Vijeća koje je i ovoga puta organiziralo bogatu i vrlo ukusnu zakusku. Druženje je upotpunila Dječja folklorna grupa “Duga” koja već gotovo dvije godine djeluje i vježba u Pfäffikonu. Mali “Dugaši” su izveli četiri koreografije iz sjeverne Hrvatske, te najavili svoj naredni nastup slijedeće nedjelje, na zajedničkoj misi svih vjernika Hrvatske katoličke misije Zug u župnoj crkvi Gut Hirt u Zug-u.
Fra Rade Vukšić (tekst), Miroslav Belošević (tekst i slike)
Fra Rade predvodi svetu misu
Prvo kršteno, tada još dijete, u crkvi u Pfäffikon-u bila je Josipa Topić
Zajednička slika vjernika ispred crkve
Dvorana župne crkve u Pfäffikon-u
Fra Rade iznosi podatke o radu misije
Lucija Lovrinović zahvaljuje se Fra Radi u ime Misijskog Vijeća i svih vjernika
Svečarska torta …
… i jedan dio bogate trpeze
A sada nastupamo mi …
Neposredno prije nastupa …
Još malo pa ćemo na pozornicu …
“Hopa, cupa, skoči, …”
Zajednička slike “Dugaša” sa Fra Radom i sestrom Zdenkom